[{"text_idx": "#000000", "text": "Trwy glicio \"Derbyn\", rydych yn cytuno i storio cwcis ar eich dyfais er mwyn gwella'r llywio o amgylch y wefan, i ddadansoddi'r defnydd a wneir o'r safle, ac i helpu gyda'n gwaith marchnata. Gallwch weld rhagor o wybodaeth yn ein Polisi Preifatrwydd"}, {"text_idx": "#000002", "text": "Mae'r daith hon yn dechrau ym maes parcio Rhyd-y-benwch ac yn pasio drwy Goedwig Hafren, sydd wedi ei henwi ar o\u0302l yr Afon Hafren. Mae'r afon hon yn tarddu o orgors ddofn ar lethrau Pumlumon gerllaw, yn agos at darddle'r Afon Gwy. Peidiwch a\u0302 chymysgu rhwng yr afonydd \u2013 mae'r daith gerdded yn dilyn rhan fechan o'r Afon Hafren gerllaw Rhyd-y-benwch. Ond cyn hir bydd yn cyrraedd yr Afon Gwy, ac yn croesi darn agored o gefn gwlad sydd a\u0302 golygfeydd eang dros y gweundir at darddiad yr afon honno."}, {"text_idx": "#000003", "text": "Mae hon yn ardal ffermio defaid mynydd ond mae awgrymiadau yma ac acw yn y dirwedd o orffennol diwydiannol yr ardal. Roedd cloddio am arian a phlwm yn ddiwydiant pwysig yn yr ardal hon yn y 18fed a'r 19eg ganrif. Heddiw, mae busnes chwaraeon moduro Sweet Lamb yn defnyddio'r ardal hon i brofi ceir rali."}, {"text_idx": "#000004", "text": "Mae'r llwybr yn parhau dros dir fferm, drwy goedwigoedd ac ar hyd yr Afon Gwy i bentref bychan Llangurig. Cofiwch gael stamp digidol ar eich pasbort yn siop a swyddfa bost Llangurig, lle gallwch hefyd brynu cyflenwadau ar gyfer rhan nesaf y daith gerdded."}, {"text_idx": "#000005", "text": "Pumlumon yw un o'r ardaloedd o ucheldir pwysicaf ar gyfer cadwraeth natur yng Nghymru, gyda gorgors, gweirdir asidaidd a rhos corlwyni, hebogiaid tramor, barcudiaid cochion, boncathod a chudyllod cochion. Mae'r tir sy'n ymestyn at darddle'r Afon Gwy'n dir Mynediad Agored, sy'n golygu bod caniata\u0302d i'r cyhoedd gerdded drosto, ond am ei fod yn gorslyd ac heb arwyddion i ddangos y ffordd, dim ond cerddwyr profiadol ddylai roi cynnig ar hwn. Gerllaw'r hen fwyngloddiau plwm gallwch weld golygfeydd gwych tuag at y tarddle, heb i chi orfod gadael y llwybr."}, {"text_idx": "#000006", "text": "Mae hen chwedl Gymreig yn so\u0302n am Dair Chwaer Pumlumon, oedd yn ysbrydion dw\u0302r a ddaeth at ei gilydd ar y llethrau gwyntog i drafod y ffordd orau o gyrraedd y mo\u0302r. Cymerodd y chwaer gyntaf, Ystwyth, y llwybr mwyaf uniongyrchol i'r gorllewin i blymio i ddyfroedd hallt Bae Ceredigion. Dewisodd yr ail chwaer, Hafren, y llwybr hiraf, gan deithio 180 o filltiroedd i gyrraedd y mo\u0302r. Roedd y drydedd chwaer, Gwy, yn caru'r dirwedd a dewisodd y llwybr harddaf drwy fryniau porffor a chymoedd euraid i ymuno a\u0302'i chwaer, Hafren."}, {"text_idx": "#000007", "text": "Mae'r gwaith cloddio agored a ddarganfuwyd yn Nant-yr-Eira'n dangos bod pobl yn cloddio am gyfoeth y bryniau hyn yn yr Oes Efydd. Mae nentydd oren llachar sy'n llifo oddi ar Bumlumon, wedi dod drwy haenau sy'n cynnwys copr a gloddiwyd yn Nant-yr-Eira'n fwy diweddar. Yn y 18fed a'r 19eg ganrif, roedd cloddio am arian a phlwm yn ddiwydiannau pwysig yn y dyffryn hwn. Y gloddfa olaf i gau oedd Nant Iago yn 1917. Gallwch weld gweddillion y gwaith hwn yn y tomenni sbwriel, peiriannau a thramffyrdd gerllaw'r llwybr."}, {"text_idx": "#000008", "text": "Bwyd a diod lleol, bywyd gwyllt a straeon o'r Afon Gwy"}, {"text_idx": "#000009", "text": "Dod o hyd i leoedd clud i orffwys ac adfywio..."}, {"text_idx": "#000010", "text": "Gadewch i rywun arall wneud y gwaith..."}, {"text_idx": "#000011", "text": "Mae'n gyflawniad gwych i gerdded y llwybr cyfan, pob milltir o'r 136. Nodwch y milltiroedd drwy gadw cofnod o'ch taith a chasglu stampiau pasbort (digidol) ar hyd y daith..."}]